După luni de aşteptare şi termene provizorii amânate, Administraţia Domeniului Public Oradea a anunţat, luni, că primul aquapark din Oradea va fi inaugurat pe 10 septembrie, deşi deocamdată nu au fost adjudecată licitaţia pentru unităţile de alimentaţie publică din complex.

"După finalizarea verificărilor şi optimizarea fluxului vizitatorilor, conducerea SC Administraţia Domeniului Public SA este în masură a comunica publicului că data deschiderii Nymphaea Aquapark Oradea este sâmbătă, 10.09.2016, începând cu ora 10", se arată în informarea trimisă de societate.

ADP Oradea mai informează că "până la deschidere vor continua testele de anduranţă, se va face pregătirea personalului, testarea sistemelor informatice şi aprovizonarea cu produse necesare, atât zonei wellness cât şi unităţilor de alimentaţie publică".

Este de precizat, însă, faptul că licitaţia pentru achiziţionarea serviciilor aferente funcţionării acelor unităţi de alimentaţie publică nu a fost adjudecată având termen de deschidere a ofertelor, marţi, 23 august. De asemenea, amintim că prima licitaţie pentru contractarea acestor servicii a eşuat din lipsă de concurenţi.

Totuşi, se pare că reprezentanţii societăţii sunt încrezători că vor exista oferte eligibile şi că, până pe 10 septembrie, restaurantul interior (care va fi deschis pe tot parcursul anului) să fie funcţional.

"Îi asteptăm atât pe orădeni cât şi pe turiştii veniţi din alte localităţi să se bucure de cel mai modern aquapark din zonă", se mai arată în informarea ADP Oradea.

Află ce tarife vor fi practicate la aquapark din articolul: Fără reduceri şi gratuităţi! Consiliul Local a stabilit la 25 lei accesul pentru trei ore în aquapark şi la 50 lei pentru o zi